ความกลัวผลข้างเคียงจากการฉีดวัคซีน เป็นสาเหตุหลักทำให้ผู้สูงอายุฉีดวัคซีนไม่ครบ หรือไม่ได้ฉีดวัคซีน
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า สถานการณ์การแพร่ระบาดโรคโควิด-19 ยังคงต้องเฝ้าระวังและป้องกันอย่างต่อเนื่อง โดยเฉพาะกลุ่มผู้สูงอายุที่ต้องได้รับวัคซีนเข็มกระตุ้น เพื่อลดความเสี่ยงและความรุนแรงของโควิด-19  ข้อมูล ณ วันที่ 18 เมษายน 2565 จากฐานข้อมูลกระทรวงสาธารณสุข ผู้สูงอายุที่มีอายุ 60 ปีขึ้นไป จำนวนเป้าหมาย 12,704,543 คน ได้รับวัคซีนเข็มที่ 1 จำนวน 10,673,379 คน คิดเป็นร้อยละ 84.0 เข็มที่ 2 จำนวน 10,111,943 คน คิดเป็นร้อยละ 79.6 และเข็มที่ 3 จำนวน 5,010,964 คน คิดเป็นร้อยละ 39.4 จากผลการสำรวจอนามัยโพล เรื่องพฤติกรรมการป้องกันโรคและความกังวลต่อการฉีดวัคซีนของกลุ่มผู้สูงอายุ ระหว่างวันที่ 1 - 21 เมษายน 2565 พบผู้สูงอายุ 60 ปีขึ้นไป ได้รับวัคซีนและฉีดวัคซีนเข็มกระตุ้นให้ครบแล้ว ร้อยละ 88.2 แต่ยังคงมีผู้สูงอายุที่ยังไม่แน่ใจที่จะฉีดวัคซีน หรือคิดว่าจะไม่ฉีดวัคซีนเข็มกระตุ้นอีก ร้อยละ 11.8 โดยสาเหตุที่ทำให้ผู้สูงอายุฉีดวัคซีนไม่ครบ หรือยังไม่ได้ฉีดวัคซีนคือ ร้อยละ 37.99 กลัวผลข้างเคียงจากการฉีดวัคซีน รองลงมา ร้อยละ 19.44 คิดว่าฉีดวัคซีน 1 - 2 เข็ม เพียงพอแล้ว และร้อยละ 10.51  อยากศึกษาข้อมูลให้แน่ใจก่อนฉีดขอให้บุตรหลานพาผู้สูงอายุไปฉีดวัคซีนให้ครบโดส เพื่อป้องกันอาการรุนแรงและเสียชีวิตหากติดเชื้อ  ซึ่งจากข้อมูลกรมควบคุมโรค ณ วันที่ 19 เมษายน 2565 พบว่า การฉีดวัคซีน 3 เข็ม สามารถป้องกันการติดเชื้อได้ ร้อยละ 34 – 68 ป้องกันการเสียชีวิตได้ ร้อยละ 98 – 99 และหากฉีดวัคซีน 4 เข็ม สามารถป้องกันการติดเชื้อได้ ร้อยละ 80 – 82 และยังไม่พบผุ้เสียชีวิตในกลุ่มที่ได้รับวัคซีนเข็ม 4